Cserháti Zsuzsa

Cserháti Zsuzsa (Budapest, 1948. június 22. – Budapest, 2003. július 23.)  EMeRTon-díjas magyar énekesnő, előadóművész.

Cserhátit, mint a második popgeneráció egyéniségét tartják számon, egyes kritikusok szerint Kovács Kati mellett a magyar könnyűzene történetének legjobb női énekhangja. Az 1970-es évek egyik legtöbbet foglalkoztatott énekesnője volt, később, a ’80-as években háttérbe szorult, majd mintegy másfél évtizedes kihagyás után, 1996-tól Magyarország legnagyobb sikerű visszatérését mondhatta magáénak.

Életpályája

Kezdetek (1965–1972) 
Tíz évig tanult klasszikus balettet, majd 1965-ben kezdett el énekelni. 1967–68-ban a Rangers, majd a Thomastic együttessel turnézott.

Országos sikerek (1972–1981) 
Az 1972-es Táncdalfesztivál tette országosan ismertté, melyen a Nem volt ő festő és a Repülj, kismadár című dalokkal indult.
Legnagyobb slágere az Édes kisfiam című dal (a dal eredetije a When A Child Is Born című karácsonyi dal, mely először Johnny Mathis, majd a Boney M. által vált széles körben ismertté), amelynek a magyar szövegét eredetileg Kovács Katinak írta Bradányi Iván, de az énekesnő lemondott róla Zsuzsa javára, mivel neki akkor nagyobb szüksége volt rá. 1978-ban megnyerte a Tessék választani! versenyt az Én leszek című dallal. Még abban az évben önálló zenekart alapított Európa néven.

1979-ben első helyezést ért el a sopoti fesztiválon a Különös szilveszter című dallal. Számos kislemez mellett két önálló nagylemeze jelent meg, 1978-ban és 1981-ben.

Mellőzöttség (1981–1995) 
Az 1981-es Tánc- és popdalfesztiválon A boldogság és én c. Bágya András–Szenes Iván-szerzeménnyel indult, de semmilyen díjat nem kapott, ám a dal évtizedekkel később óriási sláger lett. Akkoriban Erdős Péter felajánlotta neki, hogy legyen vokalista a Neoton Famíliában Csepregi Éva mögött. Ezt az ajánlatot Cserháti visszautasította, ezért a későbbiekben Magyarországon nem kapott méltó munkákat. Mikor kivonult a magyar könnyűzenei piacról, az őt körülvevő szakmai féltékenységből eredő ellehetetlenítésre hivatkozott.

Azonban továbbra is énekelt: külföldön és belföldön egyaránt fellépett, a budapesti Moulin Rouge vezető énekese volt. A ’80-as években még készültek ugyan rádiófelvételei, de a Száguldás, Porsche, szerelem c. kislemezen kívül nem jelent meg saját lemeze. Több filmnek a zenéjét énekelte, és némelyikben látható is volt. A Deák Big Band által készített angol nyelvű válogatásokon szerepelt mint közreműködő. 1984-ben Hofi Gézával dolgozott a Hegedűs a háztetőn c. albumon.

1985-ben első díjat nyert a Slágerbarátság c. dalversenyen a Hattyúk c. dallal. 1986-ban Szakcsi Lakatos Bélával készített számos rádiófelvételt, de ezeket csak halála után adták ki. 1986-ban Gálvölgyi János nagylemezén énekelt duetteket.

1987-től 1989-ig hét év kihagyás után újra fellépett a Tessék választani! műsoraiban.

1989-ben egy közúti ellenőrzésnél elhajtott, az intézkedő járőrt majdnem elütötte. A vérében alkoholt találtak.

A ’90-es években már csak elvétve szerepelt a televízióban. 1992-ben Debrecenben adtak ki két kazettát, melyek közül az Édes kisfiam címűn régi slágereit énekli egy szintetizátor kíséretében, a Rácsaim ledőltek már címűn pedig Kerekes Aladár és Jantyik Csaba új dalait adja elő. 1993-ban Tina Turner I Don’t Wanna Fight No More c. dalát énekli a Supra Hits Sensation c., világslágereket feldolgozó lemezen. Tizennégy éven át énekelt éjszakánként, magánéleti és szakmai válságai következtében jelentős túlsúlyt szedett fel, majd – átmenetileg – teljesen eltűnt a színpadról.

Nagy visszatérés (1996–2003) 
1996-ban fedezték fel újra, Hamu és gyémánt című albumával óriási sikert aratott: boldogan vállalt újra fellépéseket. 1996 szeptemberétől kezdődő egy esztendőben összesen 4 önálló albuma jelent meg (2 stúdióalbum, 1 válogatás és egy maxi), ami minden korábbi sikeres időszakának zenei termékenységét felülmúlta. 1996–98-ban a Rózsa Records, majd 1999-től a Sony lemezkiadó vette szárnyai alá. 1997-ben az a Hungaroton – amelynek „Popcézárja” az említett okok miatt 15 évig nem engedte nagylemezhez – is felfigyelt soha nem tapasztalt óriási sikerére, és kiadták régi slágereit egy válogatásalbumon. 1999-ben orvosai segítségével lefogyott. 2002-ben újra Gálvölgyi Jánossal énekel duettet, amely a színész önálló CD-jén jelent meg. Halála előtt ismét depresszióssá vált, orvosai szerint azonban természetes halállal halt meg 2003-ban: nyelőcső véna ruptura következtében percek alatt elvérzett.

2003. augusztus 15-én kísérték utolsó útjára a Farkasréti temetőben.

Magánélete 
„1970-ben ment feleségül Szirtes Károly műszerészhez, az esküvőjük idején mindössze 22 éves volt. Hat évvel később született meg egyetlen közös gyermekük, Szirtes Krisztián. Szirtes Károly volt az első férfi Magyarországon, aki hivatalosan GYES-re ment, hogy a felesége folytatni tudja a koncertezést.

Diszkográfia 
Cserháti Zsuzsa diszkográfiája 17 lemezből áll, ebből 9 stúdióalbum került kiadásra. A MAHASZ hivatalos archívuma szerint ezek közül a Hamu és Gyémánt című nagylemeze aranylemez minősítést szerzett. A halála után kiadott Életem zenéje című válogatáslemeze pedig platinalemez lett.

Stúdióalbumok

Promóciós lemez

Válogatáslemezek

Posztumusz lemezek

Kislemezek

Listás kislemezek

Korábbi kislemezek 
1972 Nem volt ő festő / Repülj, kismadár (Táncdalfesztivál 1972)
1973 Ne nézz a napba / Puha sóhajok (Made in Hungary 1973)
1973 Kicsi, gyere velem rózsát szedni (Tessék választani! 1973) / Árva fiú 
1974 Nem látod, hogy helyben járunk / Hol vár engem (Made in Hungary 1974)
1974 Kímélj meg engem / Meg akarom tudni
1974 Múlnak a percek
1974 Jó / Senki se látta
1974 Valami mindig történik (Tessék választani! 1974)
1975 Könnyű, mint az 1×1 (Made in Hungary 1975)
1975 Nárciszok virulnak (km. Horváth Attila) / Látod, szerelem, mit tettél
1975 Haragszik az ég / Megfagyott föld (Tessék választani! 1975)
1977 Még visszavárlak téged (Tessék választani! 1977)
1977 Pinokkió / Valaha, talán nem is rég
1977 Táncos lányok (Metronóm ’77)
1978 Én leszek (Tessék választani! 1978)
1978 Te is énekelj velem (km. Harmónia vokál, Tessék választani! 1978)
1978 Te is érzed, én is érzem (Made in Hungary 1978)
1980 Magányos lány (Tessék választani! 1980)
1980 Amíg együtt énekelsz velem / Véget ér a gyermekkor (Made in Hungary 1980) 
1981 A boldogság és én (Tánc- és popdalfesztivál 1981)
1984 Száguldás, Porsche, szerelem (a Szálka hal nélkül c., 1984-es film főcímdala, km. Horváth Károly) / Foltozz meg egy régi álmot
1989 Minden kincsem (km. Keresztes Ildikó) 
1996 Hamu és gyémánt
1996 Akad amit nem gyógyít meg az idő sem

Kiadatlan dalok
1973 Álmodban csak engem láss
1973 Menj el, még ha hívlak is
1973 Ne hagyj el
1973 Nyár, nyár
1974 Tölts!
1975 Az életem egy kész regény
1975 Hogyha szemembe néz (km. Horváth Attila)
1975 De a nevét már tudom
1975 Ha tudnék szeretni
1975 Édes kisfiam
1975 Minden gyönyörű, ha látlak
1975 Mint falevél a fán
1975 Nyár, nyár
1976 Boldogság, ez a nevem
1976 Egy esős vasárnap délután
1976 Én még mindig úgy szeretlek téged
1976 Hangulat kéne
1976 Úgy szeretlek én
1976 Úgy ölelj
1976 Mindenre azt mondod: „Talán...”
1977 Álmaim hintája
1977 Én azzal búcsúzom
1977 Jó ez így
1977 Rád néztem és te visszanéztél (Deák Tamás–Bradányi Iván)
1977 Még várlak én
1977 Megfakult csillagok
1977 Nézz most a szemembe
1977 Szíved dobogása
1977 Szívem ellen villanó
1978 Köszönöm
1978 Kell, hogy megbocsáss
1979 Ne váljak megszokássá (szovjet táncdal)
1979 Sajnos elmentél (NDK-táncdal)
1979 Lesz nekem is egyszer egy jó napom
1979 Táncoljunk az utcán
1979 Ezt az éjszakát
1979 Ködös reggel
1979 Ölelő karod börtönében (Wolf Péter–Fülöp Kálmán)
1983 Tagadni kár
1984 Semmi sem változott
1985 Mi az élet
1986 Szívedet tedd fel
1986 Hattyúk
1987 Este van
1987 Flamingó
1990 Játszd újra el!
1990 Várj!
1994 Ezentúl

Vokálként
1975: Máté Péter – Elmegyek
1978: Harmónia vokál – Te is énekelj velem (SP)
1978: Generál – Heart of Rock (LP)
1979: Generál – Piros bicikli (LP)
1980: Mezítláb a fűben
1982: Benkő László – Fata Morgana
1984: Benkő László – Pieta
1985: Vikidál Gyula – Zsoltár
1986: Gálvölgyi János – Ki nem mondott szó (LP)

Díjai, kitüntetései 

 1972 Táncdalfesztivál – előadói díj
 1978 Tessék választani! – nagydíj
 1979 Sopoti Fesztivál – 1. díj
 1996 Az év énekesnője
 1996 EMeRTon-díj
 1997 Arany Zsiráf-díj
 1998 Az év koncertje
 1998 Arany Zsiráf-díj 
 1998 A Magyar Köztársasági Érdemrend kiskeresztje
 2000  a Hungarotontól életműlemezt és a Rock City Csillagok falára felkerült a tenyérlenyomata
 2003 Kőbánya díszpolgára /posztumusz/

Ismert számai 
 1973 Kicsi gyere velem rózsát szedni
 1973 Árva fiú
 1973 Álmodban csak engem láss
 1974 Tölts!
 1974 Valami mindig történik
 1974 Hol vár engem?
 1975 Könnyű mint az 1x1
 1975 Az életem egy kész regény
 1975 Édes kisfiam
 1975 Pinokkió
 1978 Én leszek
 1978 Maradj még 
 1978 Hold folyó
 1979 Különös szilveszter
 1979 Boldogság, gyere haza
 1981 A boldogság és én
 1984 Száguldás, Porsche, Szerelem 
 1996 Hamu és gyémánt
 1996 Akad, amit nem gyógyít meg az idő sem
 1996 Új élet kezdődött veled
 1997 Mennyit ér egy nő?
 1997 Te csak szelíden ringasd el 
 1997 Yesterday
 1997 New York, New york
 1999 I love you baby
 1999 Érted mondok imát én
 1999 Adj még a tűzből
 2000 Várj
 2002 Fáj még (de túl kell, hogy éljem)
 2002 Egy elfelejtett dal
 2002 Tudod, ünnep lesz megint

Filmszerepei
 Robog az úthenger (1976) ...Csillag Csilla
 Az utolsó futam (1983) ...énekesnő
 Idő van (1985) ...énekesnő
 Banánhéjkeringő (1987) ...énekesnő

Róla

 Kovács Violetta–Sándor András: Összetört szárnyak. Cserháti Zsuzsa élete; Millpix, Bp., 2007 + CD

Jegyzetek

Források
Sztárlexikon – Cserháti Zsuzsa, storyonline.hu
Az utolsó búcsú: Cserháti Zsuzsát temettük, kulturport.hu
Cserháti Zsuzsa – rnrmedia.hu

További információk 
 Cserháti Zsuzsa Kottás Album Online elérés
 
 Végre méltó sírkövet kap Cserháti Zsuzsa, ingyen elkészíti a jószívű kőfaragó mester , 168ora.hu
 Valóságos zarándokhely lett Cserháti Zsuzsa sírja, origo.hu

Magyar könnyűzenei előadók
Magyar nők
Táncdalénekesek
Budapesten született személyek
1948-ban született személyek
2003-ban elhunyt személyek
EMeRTon-díjasok
Evangélikus magyarok